
ՈՐՈՇՈՒՄ
	22 օգոստոսի 2023 թվականի
	թիվ 130
	քաղ. Մոսկվա



Նավիգացիոն կապարակնիքների կիրառմամբ Եվրասիական տնտեսական միության անդամ պետությունների տարածքներով փոխադրվող ապրանքների (արտադրանքի) նկատմամբ անդամ պետությունների հսկող մարմինների միջեւ փոխադրման ընթացքում հսկողության ընդունված միջոցների եւ ձեւերի վերաբերյալ տեղեկատվության փոխանակման կարգի մասին

«Եվրասիական տնտեսական միությունում փոխադրումների հետագծման համար նավիգացիոն կապարակնիքների կիրառման մասին» 2022 թվականի ապրիլի 19-ի համաձայնագրի 2-րդ հոդվածի 4-րդ կետի յոթերորդ պարբերությանը համապատասխան՝ Եվրասիական տնտեսական հանձնաժողովի կոլեգիան որոշեց.
1.	Հաստատել կից ներկայացվող՝ Նավիգացիոն կապարակնիքների կիրառմամբ Եվրասիական տնտեսական միության անդամ պետությունների տարածքներով փոխադրվող ապրանքների (արտադրանքի) նկատմամբ անդամ պետությունների հսկող մարմինների միջեւ փոխադրման ընթացքում հսկողության ընդունված միջոցների եւ ձեւերի վերաբերյալ տեղեկատվության փոխանակման կարգը։
2.	Սույն որոշումն ուժի մեջ է մտնում դրա պաշտոնական հրապարակման օրվանից 30 օրացուցային օրը լրանալուց հետո։

	Եվրասիական տնտեսական հանձնաժողովի կոլեգիայի նախագահ՝
	
	Մ. Մյասնիկովիչ

ՀԱՍՏԱՏՎԱԾ Է
Եվրասիական տնտեսական հանձնաժողովի կոլեգիայի
2023 թվականի օգոստոսի 22-ի 
թիվ 130 որոշմամբ

ԿԱՐԳ
նավիգացիոն կապարակնիքների կիրառմամբ Եվրասիական տնտեսական միության անդամ պետությունների տարածքներով փոխադրվող ապրանքների (արտադրանքի) նկատմամբ անդամ պետությունների հսկող մարմինների միջեւ փոխադրման ընթացքում հսկողության ընդունված միջոցների եւ ձեւերի վերաբերյալ տեղեկատվության փոխանակման

1.	Սույն կարգով սահմանվում են «Եվրասիական տնտեսական միությունում փոխադրումների հետագծման համար նավիգացիոն կապարակնիքների կիրառման մասին» 2022 թվականի ապրիլի 19-ի համաձայնագրին համապատասխան՝ Եվրասիական տնտեսական միության անդամ պետությունների (այսուհետ՝ անդամ պետություններ) տարածքներով փոխադրվող ապրանքների (արտադրանքի) նկատմամբ մաքսային եւ այլ տեսակի պետական հսկողության (վերահսկողության) իրականացումն ապահովող` ընդունված միջոցների եւ այդ հսկողության ձեւերի (այսուհետ՝ հսկողության միջոցներ եւ ձեւեր) վերաբերյալ տեղեկատվության փոխանակման կանոնները հսկող մարմինների միջեւ՝ պետական հսկողության (վերահսկողության) իրականացման մոնիթորինգի նպատակով։

2.	Սույն կարգում գործածվող հասկացությունները կիրառվում են «Եվրասիական տնտեսական միությունում փոխադրումների հետագծման համար նավիգացիոն կապարակնիքների կիրառման մասին» 2022 թվականի ապրիլի 19-ի համաձայնագրով սահմանված իմաստներով։
3.	Նախքան Եվրասիական տնտեսական միության ինտեգրացված տեղեկատվական համակարգի կիրառմամբ միջպետական տեղեկատվական փոխգործակցության կարգը Եվրասիական տնտեսական հանձնաժողովի կողմից սահմանվելը` հսկողության միջոցների եւ ձեւերի վերաբերյալ տեղեկատվության փոխանակումն իրականացվում է հսկող մարմինների կողմից՝ իրենց անդամ պետությունների լիազորված օպերատորների (մարմինների) միջոցով։
4.	Հսկողության միջոցների եւ ձեւերի վերաբերյալ տեղեկատվության փոխանակման նպատակով հսկողության այդ միջոցները եւ ձեւերը կիրառած հսկող մարմինը ձեւավորում է հաղորդագրություն, որը պարունակում է հետեւյալ տեղեկությունները՝
ա)	նավիգացիոն կապարակնիքի եզակի նույնականացման համարը.
բ)	փոխադրման եզակի համարը.
գ)	հսկողության միջոցների եւ ձեւերի կիրառման համար հիմքը.
դ)	հսկողության միջոցների եւ ձեւերի կիրառման մասին որոշում ընդունած հսկող մարմնի անվանումը.
ե)	փոխադրողի անվանումը.
զ)	փոխադրողի գրանցման երկիրը.
է)	տրանսպորտային միջոցի գրանցման համարը.
ը)	հսկողության միջոցների եւ ձեւերի կիրառման մասին որոշում ընդունելու ամսաթիվն ու ժամը.
թ)	հսկողության միջոցների եւ ձեւերի կիրառման մեկնարկի ամսաթիվն ու ժամը.
ժ)	հսկողության միջոցների եւ ձեւերի կիրառման արդյունքներով ձեւակերպված փաստաթղթի համարը.
ժա)	հսկողության միջոցների եւ ձեւերի կիրառման ավարտի ամսաթիվն ու ժամը.
ժբ)	հսկողության միջոցների եւ ձեւերի կիրառման արդյունքները.
ժգ)	հսկողության միջոցների եւ ձեւերի կիրառման վայրի հասցեն (երկրի կրճատ անվանումը, վարչատարածքային միավորը (տարածաշրջանը, մարզը, շրջանը եւ այլն), բնակավայրը, փողոցը, շենքի համարը, մասնաշենքի (շինության) համարը)։
5.	Հսկողության միջոցները եւ ձեւերը կիրառած հսկող մարմինը հսկողության միջոցների եւ ձեւերի կիրառումն ավարտելուց հետո իր անդամ պետության լիազորված օպերատորին (մարմին) է ուղարկում սույն կարգի 4-րդ կետում նշված հաղորդագրությունը։
[bookmark: _GoBack]6.	Հաղորդագրությունն ստանալուց հետո, սույն կարգի 5-րդ կետին համապատասխան, անդամ պետության այն լիազորված օպերատորը (մարմինը), որի հսկող մարմնի կողմից կիրառվել են հսկողության միջոցները եւ ձեւերը, հնարավորինս կարճ ժամկետում այն ուղարկում է մյուս անդամ պետությունների լիազորված օպերատորներին (մարմիններ), որոնց տարածքներով փոխադրվելու (փոխադրվում) են ապրանքները (արտադրանքը)։
Անդամ պետությունների լիազորված օպերատորները (մարմինները) հնարավորինս կարճ ժամկետում նշված հաղորդագրությունն ուղարկում են իրենց անդամ պետությունների հսկող մարմիններ։

